‘Drink verantwoordelik’ pleit SAB ná verslapte regulasies(Foto: pixabay) Noudat Suid-Afrikaners weer wettig mag drank koop, het die Suid-Afrikaanse Brouerye (SAB) ŉ beroep op mense gedoen om die streng Covid-19-protokolle na te kom en te voldoen aan vlak 2-afsonderingsregulasies om die inkomste en lewensbestaan van die 1,1 miljoen mense wat op die bedryf vir ŉ inkomste staatmaak, te beskerm. Die SAB sê maatreëls oor nuwe bedryfsure vir tavernes, kroeë en restaurante, asook beperkings op kleinhandelaars se bedryfsure, is duidelik en ondubbelsinnig. Die SAB sê kuierplekke se dranklisensies kan wettig opgeskort word, insluitend vir oortredings van enige Covid-19-regulasies, en dat SAB dan nié verder drank aan hulle mag verkoop nie. Die regering het die ekonomie verder heropen en die verbod op alkoholverkope – onderworpe aan streng voorwaardes – opgehef. Kuierplekke mag net tot 22:00 drank bedien, terwyl drankwinkels tussen 09:00 en 17:00 van Maandag tot Donderdag mag sake doen. “Die een miljoen mense wie se inkomste deur die bedryf ondersteun word, kan bloot nie verdere beperkings op die verkoop van alkohol bekostig omdat daar nie aan vlak 2-regulasies gehoor gegee word, of alkohol onverantwoordelik gebruik word nie. “Vir talle van ons vennote in die waardeketting wat sukkel om weer op hul voete te kom, gaan nog ŉ verbod met verskerpte regulasies die einde van hul ondernemings beteken en die inkomste van hul werkers in die gevaar stel,” het Zoleka Lisa, SAB-woordvoerder, gesê. Die SAB sê hy steun die onderneming van tavernes en restaurante wat drank verkoop dat hulle verantwoordelikheid sal optree. “By SAB hou ons vol dat ons wil hê mense se ervaring met ons bier moet positief wees en dit beteken daar moet sterk standpunt ingeneem word teen skadelike of onverantwoordelike drankgebruik,” het Lisa gesê. Die SAB se verkope-afdeling en bedryfsvennote sal ook gereeld inspeksies doen om te verseker daar word aan maatreëls voldoen. Taverne-eienaars het reeds onderneem om nie drank te bedien aan diegene wat reeds een te veel gehad het nie, om drink en bestuur of drink en stap te ontmoedig, asook om aan Covid-19-veiligheidsmaatreëls te voldoen. “Ons is steeds te midde van ŉ gesondheidspandemie,” het Lisa gesê.